[pic] | KOMISIJA EVROPSKIH SKUPNOSTI |

Bruselj, 29.7.2009

COM(2009) 407 konč.

POROČILO KOMISIJE EVROPSKEMU PARLAMENTU IN SVETU

v skladu s členom 7 Uredbe Sveta (ES) št. 378/2007 z dne 27. marca 2007 o pravilih za prostovoljno modulacijo neposrednih plačil

POROČILO KOMISIJE EVROPSKEMU PARLAMENTU IN SVETU

v skladu s členom 7 Uredbe Sveta (ES) št. 378/2007 z dne 27. marca 2007 o pravilih za prostovoljno modulacijo neposrednih plačil

To poročilo je bilo pripravljeno v skladu s členom 7 Uredbe Sveta (ES) št. 378/2007[1], ki določa, da „Komisija pred 31. decembrom 2008 Evropskemu parlamentu in Svetu predloži poročilo o uporabi prostovoljne modulacije in po potrebi priloži ustrezne predloge.“

Zdaj se je sistematski pregled skupne kmetijske politike (SKP) že odzval na potrebo po povečanju finančnih sredstev za razvoj podeželja s povečanjem stopnje obvezne modulacije. Države članice, ki uporabljajo prostovoljno modulacijo, bodo prostovoljno modulacijo postopno nadomestile z obvezno modulacijo, kar bo prispevalo k boljšemu usklajevanju stopenj modulacije v vsej EU.

Komisija ne predvideva nobenih dodatnih pobud v zvezi s prostovoljno modulacijo v sedanjem programskem obdobju 2007–2013.

1. Ozadje

1.1. Koncept „modulacije“

Izraz „modulacija“ se nanaša na prenos proračunskih virov od neposrednih plačil kmetom (1. steber SKP) k ukrepom razvoja podeželja (2. steber SKP).

Reforma SKP iz leta 2003 je uvedla obvezno modulacijo, pri čemer je bila začetna stopnja 3 % leta 2005, 4 % leta 2006 in 5 % od leta 2007 naprej, ter oprostitev v višini 5 000 EUR, pod katero se neposredna plačila ne zmanjšajo.

Poleg tega je bilo leta 2005 dogovorjeno, da lahko Združeno kraljestvo in Portugalska uporabljata dodatno prostovoljno modulacijo v skladu s pogoji iz Uredbe (ES) št. 378/2007.

1.2. Pravni okvir za prostovoljno modulacijo

Uredba (ES) št. 378/2007 omogoča, da se v Združenem kraljestvu, kjer se prostovoljna modulacija že uporablja, in na Portugalskem uporablja prostovoljna modulacija v obdobju 2007–2012 v skladu z odstopanjem, odobrenim s členom 70(4a) Uredbe Sveta (ES) št. 1698/2005[2].

Prostovoljna modulacija zadeva zmanjšanje neposrednih plačil, ki ga je treba prišteti zmanjšanju zaradi obvezne modulacije.

Uporabiti je treba enotno stopnjo zmanjšanja na koledarsko leto, vendar lahko Združeno kraljestvo, ki uporablja shemo enotnega plačila na regionalni ravni, uporablja tudi različne stopnje glede na posamezne regije. Najvišja stopnja zmanjšanja je 20 %.

Tako kot pri obvezni modulaciji je tudi v tem primeru predvidena oprostitev v višini 5 000 EUR. Vendar sta v nasprotju z obvezno modulacijo državam članicam dovoljena odstopanje od višine te oprostitve in njena neuporaba (kot v primeru Združenega kraljestva).

Komisija določa neto zneske, ki izhajajo iz uporabe prostovoljne modulacije, na podlagi ene ali več stopenj, ki jih sporočijo zadevne države članice.

Ta dodatna modulirana sredstva se uporabljajo za financiranje ukrepov razvoja podeželja v isti državi članici. V zvezi z nacionalnim sofinanciranjem ni nobene obveznosti, kar pomeni, da za dodatna sredstva ne veljajo zgornje meje za različne osi iz člena 70(3) Uredbe (ES) št 1698/2005.

Zadevne države članice morajo zagotoviti ocene učinka zlasti v zvezi z ekonomskim in konkurenčnim položajem kmetov v kmetijskem sektorju, pri čemer morajo upoštevati potrebo po preprečevanju neupravičene neenake obravnave kmetov. Na podlagi tega mora Komisija do konca leta 2008 Evropskemu parlamentu in Svetu predložiti poročilo o uporabi prostovoljne modulacije.

Izvedbena pravila iz Uredbe Komisije (ES) št. 1236/2007[3] zagotavljajo a) vključitev zneskov, ki izhajajo iz prostovoljne modulacije, v finančni načrt za vsak program za razvoj podeželja (točka 6.1 dela A Priloge II k Uredbi (ES) št. 1974/2006) in b) razveljavitev starega režima prostovoljne modulacije iz Uredbe (ES) št. 1655/2004.

1.3. Analiza omejitve ekonomskega učinka

Za kakršne koli trdne ugotovitve glede učinka prostovoljne modulacije na ekonomski položaj kmetij je še prezgodaj.

V Združenem kraljestvu je bil prvi proračun prostovoljne modulacije, ki naj bi bil v skladu z Uredbo (ES) št. 378/2007 namenjen za programe za razvoj podeželja v Združenem kraljestvu, na voljo šele od oktobra 2007. V primeru Severne Irske je bil program za razvoj podeželja spremenjen tako, da je vključeval prostovoljno modulacijo od novembra 2008.

V primeru Portugalske je še prezgodaj, da bi se ocenil kakršen koli učinek, ker bodo zneski, ki izhajajo iz prostovoljne modulacije in ki so namenjeni programom za razvoj podeželja, na voljo šele od leta 2010.

Poleg tega je pomembno priznati, da je med zelo nestanovitnim obdobjem sprememb zmanjšanje prostovoljne modulacije le en od številnih različnih dejavnikov, ki vplivajo na ekonomski položaj kmetij v obdobju 2007–2008. Na dohodke kmetij so imeli večji učinek drugi dejavniki, kot so večje cene blaga in surovin, omejevanje posojil ter v primeru Združenega kraljestva zmanjšanje vrednosti funta šterlinga v razmerju do eura, izredne vremenske razmere in izbruhi živalskih bolezni. Vendar se je stanje na področju skupnih dohodkov v tej državi članici zaradi velikega povečanja cen blaga izboljšalo.

2. Uporaba prostovoljne modulacije v Združenem kraljestvu

2.1. Sporočilo v skladu s členom 2(1) Uredbe (ES) št. 378/2007

Združeno kraljestvo je 12. junija 2007 sporočilo Komisiji stopnje prostovoljne modulacije za obdobje 2007–2012, vključno s predhodno oceno učinka.

Združeno kraljestvo je določilo naslednje letne stopnje za posamezno regijo in ni predvidelo uporabe oprostitve:

LETO | 2007 | 2008 | 2009 | 2010 | 2011 | 2012 |

Anglija | 12,0 % | 13,0 % | 14,0 % | 14,0 % | 14,0 % | 14,0 % |

Wales | 0 % | 2,5 % | 4,2 % | 5,8 % | 6,5 % | 6,5 % |

Škotska | 5,0 % | 8,0 % | 8,5 % | 9,0 % | 9,0 % | 9,0 % |

Severna Irska | 4,5 % | 6,0 % | 7,0 % | 8,0 % | 9,0 % | 9,0 % |

Kar zadeva nacionalno sofinanciranje, prispevajo sredstva, ki skupaj znašajo dodatne 1,6 milijarde EUR, vse regije. Stopnje nacionalnega sofinanciranja so prikazane spodaj:

OS 1 | OS 2 | OS 3 | OS 4 |

Anglija | 0 % | 40,00 % | 0 % | 0 % |

Severna Irska | 0 % | 62,00 % | 0 % | 0 % |

Škotska | 55,21 % | 55,21 % | 55,21 % | 65 00 % |

Wales | 45,00 % | 45,00 % | 45,00 % | 0 % |

Po mnenju Združenega kraljestva bi prostovoljna modulacija omogočila boljše ravnovesje med stebroma SKP, pri čemer naj bi v Združenem kraljestvu razmerje med 1. in 2. stebrom za obdobje 2007–2013 pred prostovoljno modulacijo znašalo 14 : 1, po modulaciji pa 7 : 1 v primerjavi s povprečnim razmerjem 5 : 1 v državah EU-15.

2.2. Odločbi Komisije 2007/679/ES in 2007/680/ES

V Odločbi Komisije 2007/679/EC[4] so neto zneski, ki izhajajo iz uporabe prostovoljne modulacije, določeni na podlagi različnih letnih stopenj glede na posamezne regije, ki jih je sporočilo Združeno kraljestvo, in sicer:

LETO | 2007 | 2008 | 2009 | 2010 | 2011 | 2012 |

Skupaj (v milijonih EUR) | 362,0 | 424,0 | 464,4 | 475,5 | 481,6 | 481,6 |

V Odločbi Komisije 2007/680/ES[5] so bili po eni strani prilagojeni neto zneski, ki bodo na voljo za izdatke EKJS, po drugi strani pa zneski, ki zadevajo Združeno kraljestvo, in skupni zneski za podporo Skupnosti za razvoj podeželja v obdobju 2007–2013.

Zato se bo v programskem obdobju 2007–2013 iz 1. v 2. steber preneslo skupno 2 689 milijonov EUR, ki izhajajo iz uporabe prostovoljne modulacije, s čimer se bo proračun Združenega kraljestva za razvoj podeželja več kot podvojil (s 1 910 milijonov EUR na 4 599 milijonov EUR), skupni proračun EU za razvoj podeželja pa se bo v istem obdobju povečal na 91,9 milijarde EUR.

2.3. Poročilo v skladu s členom 5 Uredbe (ES) št. 378/2007

Poročilo, ki ga je Združeno kraljestvo predložilo decembra 2008, zajema obdobje od marca 2007 do septembra 2008. Ker so prejemki od prostovoljne modulacije na voljo šele od oktobra 2007, je po mnenju Združenega kraljestva za kakršne koli trdne ugotovitve še prezgodaj.

2.3.1. Uporaba dodatnih sredstev iz prostovoljne modulacije

Dodatna sredstva se uporabljajo zlasti za okoljske namene v okviru osi 2, kot je prikazano spodaj:

OS | ANGLIJA | ŠKOTSKA | SEVERNA IRSKA | WALES |

1 | 10,45 % | 14,29 % | 17,00 % | 10 % |

2 | 76,09 % | 68,58 % | 65,04 % | 80 % |

3 | 8,74 % | 11,57 % | 0,00 % | 10 % |

Leader | 4,72 % | 5,57 % | 17,96 % | 0 % |

Skupaj | 100 % | 100 % | 100 % | 100 % |

2.3.2. Dohodek kmetij

V sporočilu je navedeno, da najnovejši statistični podatki glede dohodkov kmetov „kažejo na to, da je kmetijska industrija Združenega kraljestva v relativno zdravem in konkurenčnem stanju, čeprav se prostovoljna modulacija uporablja od leta 2001“ (skupni izplačani znesek za obdobje 2000–2006 je znašal približno 4 500 milijonov EUR).

Prva nova zmanjšanja prostovoljne modulacije so bila izvedena leta 2007. V analizi, ki jo je izvedlo Združeno kraljestvo in ki je temeljila na podatkih za leto 2007, ni bila ugotovljena nobena neposredna povezava med zmanjšanji prostovoljne modulacije in spremembami skupnega dohodka kmetij:

LETO | REGIJA ZDRUŽENEGA KRALJESTVA | STOPNJA PROSTOVOLJNE MODULACIJE | ZMANJŠANJE PROSTOVOLJNE MODULACIJE (V MILIJONIH GBP) | SKUPNI DOHODEK KMETIJ (V MILIJONIH GBP) | SPREMEMBE V ZMANJšANJIH PROSTOVOLJNE MODULACIJE | SPREMEMBE SKUPNEGA DOHODKA KMETIJ |

2006 | Anglija | 6,0 % | 101,0 | 1 555 |

Severna Irska | 4,5 % | 11,0 | 160 |

Škotska | 4,5 % | 19,9 | 537 |

Wales | 0,5 % | 1,2 | 52 |

2007 | Anglija | 12,0 % | 218,0 | 1 631 | 117,0 | 76,0 |

Severna Irska | 4,5 % | 11,0 | 233 | 0 | 73,0 |

Škotska | 5,0 % | 22,7 | 628 | 2,7 | 91,0 |

Wales | 0 % | 0,0 | 46 | –1,0 | –6,0 |

Prostovoljna modulacija v letu 2008 ne bi smela imeti znatnega učinka na ekonomski in konkurenčni položaj kmetov v kmetijskem sektorju. Prostovoljna modulacija ni imela tolikšnega vpliva na skupni dohodek kmetij kakor drugi dejavniki, kot so na primer spremembe menjalnih tečajev. Višje cene žita, mesa in mleka v prvi polovici leta 2008 so prispevale k povečanju vrednosti proizvodnje, pri čemer se pričakuje, da naj bi se to le delno nadomestilo z večjimi stroški goriv, gnojil in živalske krme. Na podlagi povečanja iz let 2006 in 2007 se predvideva, da se bosta skupni dohodek kmetij in skupni dohodek kmetij na osebo v letu 2008 nekoliko povečala.

Poleg tega bodo lahko kmetje dolgoročno uživali ugodnosti od ekonomskih učinkov podpore za razvoj podeželja, ki se je povečala s prostovoljno modulacijo; velika večina dodatnih finančnih sredstev koristi kmetom neposredno v obliki kmetijsko-okoljskih plačil, ki zagotavljajo določeno stopnjo gotovosti in stabilnosti dohodka kmetij.

Predvideni učinek na dohodek kmetov je povzet v naslednji tabeli:

ANGLIJA | SEVERNA IRSKA | ŠKOTSKA | WALES |

Stopnje prostovoljne modulacije (min. in maks.) | 12 %–14 % | 4,5 %–9 % | 5 %–9 % | 2,5 %–6,5 % |

Predvideni učinek na skupni dohodek kmetij | Ni na voljo | –3 %/–6 % | Ni na voljo | –3,9 %/–10,2 % |

Predvideni učinek na gotovinski dohodek | Ni na voljo | Ni na voljo | –0,5 %/–4,3 % | –1,5 %/–4,4 % |

Konkurenčni položaj kmetijstva Združenega kraljestva ne bi smel biti prizadet, čeprav bi bilo treba s sofinanciranjem omejiti zmanjšanje prejemkov kmetij. Nacionalno sofinanciranje prostovoljne modulacije bo dejansko prispevalo k neto povečanju skupnega odhodka na področju SKP v Združenem kraljestvu (samo za Anglijo se bo v programskem obdobju 2007–2013 ta odhodek povečal za 1 milijardo EUR).

2.3.3. Vpliv na okolje

V Angliji je bilo 99 % skupnih javnih izdatkov iz prostovoljne modulacije (131,5 milijona EUR) namenjenih za kmetijsko-okoljska plačila, predvsem v okviru sheme okoljskega upravljanja. Za to shemo je potrebna osnovna raven okoljskega upravljanja, pri čemer lahko udeleženci izbirajo med več kot 50 možnostmi upravljanja. Te možnosti zajemajo vse vrste kmetijstva ter vključujejo upravljanje žive meje, vzdrževanje kamnitih ograj, ekstenzivno travinje, zaščitne pasove in poljedelstvo.

Od januarja 2007 je bilo sklenjenih več kot 10 500 novih kmetijsko-okoljskih sporazumov, ki so bili v celoti financirani s prostovoljno modulacijo. Brez prostovoljne modulacije ne bi bilo mogoče na tej stopnji razširiti sheme okoljskega upravljanja. Na Škotskem je bilo v letu 2008 vseh 34,9 milijona EUR (skupnih javnih izdatkov) uporabljenih za plačila za podporo območjem z omejenimi možnostmi. V Walesu, ki se je odločil, da ne bo prostovoljno zmanjšal nobenih plačil v okviru sheme enotnega plačila za leto 2007, bo prostovoljna modulacija, ko bo na voljo, v celoti osredotočena na podporo za kmetijsko-okoljske ukrepe v manjšem obsegu, kar naj bi prispevalo k podpori za usposabljanje na področju kmetijstva in gozdarstva ter za poslovne prilagoditve.

Na Severnem Irskem bo prostovoljna modulacija usmerjena v tiste ukrepe, ki zagotavljajo neposredno podporo za kmete (dejavnosti v zvezi z usposabljanjem in obveščanjem, modernizacija kmetijskih gospodarstev, kompenzacijska plačila za območja z omejenimi možnostmi, kmetijsko-okoljska plačila, ukrepi na področju gozdarstva in diverzifikacija v nekmetijske dejavnosti).

Pričakuje se, da bodo imeli kmetijsko-okoljski ukrepi veliko različnih koristi za okolje. Ti ukrepi naj bi ublažili morebitne negativne učinke zmanjšanih neposrednih plačil, kot je na primer zmanjšanje števila krav dojilj (kar bi lahko povzročilo premajhno pašo v nekaterih pomembnih habitatih) ter morebitna krepitev proizvodnje v sektorjih mleka in govejega mesa in poljedelskem sektorju, kar bi lahko vplivalo na kakovost vode in erozijo tal.

3. Uporaba prostovoljne modulacije na Portugalskem

3.1. Sporočilo v skladu s členom 2(1) Uredbe (ES) št. 378/2007

Portugalska je 18. junija 2007 sporočila Komisiji stopnjo prostovoljne modulacije za obdobje 2007–2012, vključno s predhodno oceno učinka.

Sporočena letna stopnja je leta 2008 najprej znašala 10 %. Ob upoštevanju oprostitve pomeni to, da so se dejanska neposredna plačila zmanjšala za 6,1 %.

Kar zadeva učinek na dohodek kmetov, naj bi pričakovano zmanjšanje znašalo od največ –13 % za kmetije, ki se ukvarjajo z vzrejo goveda za meso, in „mešane kmetije“ do najmanj –2 %/–3 % za kmetije, ki so se specializirale za stalne posevke in mlečno govedo. Hkrati bi se zmanjšala tudi razlika med najvišjim in najnižjim dohodkom kmetij, pri čemer bi več kot polovico sredstev prispevali kmetje, ki na leto prejmejo več kot 50 000 EUR v obliki neposrednih plačil.

3.2. Uredba Komisija (ES) št. 333/2008 in Odločba Komisije 2008/788/ES

V Uredbi (ES) št. 333/2008[6] so določene zgornje meje za skupni znesek dodatne pomoči, ki se izplača kmetom (oprostitev), v višini 20,4 milijona EUR na leto.

Portugalska je 12. septembra 2008 obvestila Komisijo, da namerava uporabiti prostovoljno modulacijo neposrednih plačil šele od leta 2009.

V Odločbi Komisije 2008/788/ES[7] z dne 3. oktobra 2008 so določeni neto zneski, ki izhajajo iz uporabe prostovoljne modulacije na Portugalskem, poleg tega pa je bila odločitev portugalskih organov že upoštevana z določitvijo neto zneskov šele od leta 2009 naprej:

Leto | 2009 | 2010 | 2011 | 2012 |

V milijonih EUR | 41,6 | 40,8 | 40,8 | 40,8 |

Posledično bi se 164 milijonov EUR preneslo iz 1. v 2. steber.

3.3. Uporaba dodatnih sredstev iz prostovoljne modulacije

V skladu z obveznostjo Portugalske iz njenega programa za razvoj celinskega podeželja bi se dodatna sredstva iz prostovoljne modulacije enakomerno porazdelila za krepitev podpore za omrežje Natura 2000, vključno z novimi dodatnimi območji (v okviru osi 2), in za projekte za izboljšanje kmetijskih struktur (v okviru osi 1).

Kot je že bilo navedeno, je Portugalska 12. septembra 2008 obvestila Komisijo, da namerava uporabiti prostovoljno modulacijo neposrednih plačil šele od leta 2009.

Portugalska je potrdila, da bo poiskala nadomestne možnosti, kako upoštevati navedeno obveznost v okviru programa za razvoj celinskega podeželja.

4. Učinek pregleda zdravstvenega stanja

Cilj sistematskega pregleda SKP (uredbe Sveta (ES) št. 72/2009, (ES) št. 73/2009 in (ES) št. 74/2009 z dne 19. januarja 2009)[8] je pomagati kmetom pri boljšem odzivanju na tržne signale in spoprijemanju z novimi izzivi.

Zato se bo stopnja obvezne modulacije povečala v štirih fazah, pri čemer bo do leta 2012 dosegla 10 %, čeprav se bo oprostitev v višini 5 000 EUR ohranila. Poleg tega se bo uvedla progresivna modulacija za dodatne 4 % za plačila nad 300 000 EUR.

Posledično se bo v 4 letih v 2. steber preneslo 3,24 milijarde EUR. Dodatna sredstva se bodo uporabila v isti državi članici za „nove izzive“: podnebne spremembe, obnovljive vire energije, upravljanje voda, biotsko raznovrstnost, inovacije, ki so povezane s temi izzivi, in spremljevalne ukrepe v sektorju mleka. Stopnja sofinanciranja za te dejavnosti je 90 % v konvergenčnih regijah in 75 % v nekonvergenčnih regijah.

Države članice, ki uporabljajo prostovoljno modulacijo, bodo stopnje ustrezno zmanjšale. To pomeni, da se bo s sistematskim pregledom zmanjšala pomembnost prostovoljne modulacije za Združeno kraljestvo in Portugalsko, kar ne bo imelo nobenega učinka na skupno modulacijo, kot je prikazano v spodnji tabeli:

Tabela: Zneski iz prostovoljne modulacije, ki se bodo po sistematskem pregledu nadomestili z zneski iz obvezne modulacije

V milijonih EUR

2009 | 2010 | 2011 | 2012 | Skupaj |

Združeno kraljestvo | 67,4 | 100,6 | 134,3 | 167,7 | 470,0 |

Portugalska | 8,8 | 11,8 | 15,8 | 19,8 | 56,2 |

Poleg tega se bo z modulacijo, povečano s sistematskim pregledom, zmanjšala finančna marža za druge nove izzive.

5. Sklepne ugotovitve

Prostovoljna modulacija, ki temelji na Uredbi Sveta (ES) št. 378/2007, se uporablja šele kratek čas (Združeno kraljestvo) ali pa še ni bila izvedena v skladu s pričakovanji v okviru programov za razvoj podeželja (Portugalska). Zato je še prezgodaj za kakršne koli trdne ugotovitve glede učinka prostovoljne modulacije na ekonomski in konkurenčni položaj kmetij. Drugi dejavniki (npr. vedno večje cene blaga in surovin, omejevanje posojil) so imeli verjetno večji učinek na skupni dohodek iz kmetijstva kot prostovoljna modulacija.

V zvezi z drugimi učinki je treba poudariti, da se v Združenem kraljestvu pričakuje, da bodo imeli kmetijsko-okoljski ukrepi veliko različnih koristi za okolje, pri čemer se je število kmetijsko-okoljskih sporazumov znatno povečalo.

sistematski pregled skupne kmetijske politike (SKP) se je odzval na potrebo po povečanju finančnih sredstev za razvoj podeželja s povečanjem stopnje obvezne modulacije. Zato ni nobene potrebe po predložitvi ustreznih predlogov, kot je določeno v členu 7 Uredbe (ES) št. 378/2007.

[1] Uredba Sveta (ES) št. 378/2007 z dne 27. marca 2007 o pravilih za prostovoljno modulacijo neposrednih plačil, predvidenih v Uredbi (ES) št. 1782/2003 o skupnih pravilih za sheme neposrednih podpor v okviru skupne kmetijske politike in o uvedbi nekaterih shem podpor za kmete ter o spremembah Uredbe (ES) št. 1290/2005, UL L 95, 5.4.2007, str. 1.

[2] Uredba Sveta (ES) št. 1698/2005 z dne 20. septembra 2005 o podpori za razvoj podeželja iz Evropskega kmetijskega sklada za razvoj podeželja (EKSRP), UL L 277, 21.10.2005, str. 1.

[3] Uredba Komisije (ES) št. 1236/2007 z dne 22. oktobra 2007 o spremembi Uredbe (ES) št. 1974/2006 za uporabo Uredbe Sveta (ES) št. 378/2007 o prostovoljni modulaciji, UL L 280, 24.10.2007, str. 3.

[4] Odločba Komisije z dne 22. oktobra 2007 o določitvi neto zneskov, ki izhajajo iz uporabe prostovoljne modulacije v Združenem kraljestvu za koledarska leta 2007–2012 (2007/679/ES), UL L 280, 24.10.2007, str. 25.

[5] Odločba Komisije z dne 22. oktobra 2007 o spremembi Sklepa 2006/410/ES o določitvi zneskov, ki bodo na voljo EKSRP v skladu s členi 10(2), 143d in 143e Uredbe Sveta (ES) št. 1782/2003, in zneskov, ki bodo na voljo za odhodke EKJS, ter Odločbe 2006/636/ES o določitvi letne razdelitve zneska podpore Skupnosti za razvoj podeželja po državah članicah za obdobje od 1. januarja 2007 do 31. decembra 2013 (2007/680/ES), UL L 280, 24.10.2007, str. 27.

[6] Uredba Komisije (ES) št. 333/2008 z dne 11. aprila 2008 o določitvi zgornjih meja, ki se uporabljajo za dodatne zneske pomoči, ki se izplačajo na Portugalskem v okviru prostovoljne modulacije, vzpostavljene z Uredbo Sveta (ES) št. 378/2007, UL L 102, 12.4.2008, str. 19.

[7] UL L 271, 11.10.2008, str. 44.

[8] UL L 30, 31.1.2009, str. 1.